b'\n_START_ARTICLE_\nBankso sala\n_START_PARAGRAPH_\nBankso sala (pranc. \xc3\x8ele Banks, angl. Banks Island) yra penkta pagal dyd\xc4\xaf Kanados sala, viena i\xc5\xa1 did\xc5\xbeiausi\xc5\xb3 ir labiausiai \xc4\xaf vakarus nutolusi Kanados Arktinio salyno sal\xc5\xb3. Sala u\xc5\xbeima 70 028 km\xc2\xb2 plot\xc4\x85 (25 pagal dyd\xc4\xaf pasaulyje). Priklauso \xc5\xa0iaur\xc4\x97s Vakar\xc5\xb3 teritorijai. Nuo didesn\xc4\x97s Viktorijos salos skiria Velso Princo s\xc4\x85siauris, nuo Kanados \xe2\x80\x93 Amundseno \xc4\xaflanka. Vakaruose sal\xc4\x85 skalauja Boforto j\xc5\xabra. \xc5\xa0iaur\xc4\x97je dvi kitos didel\xc4\x97s salos: Princo Patriko sala ir Melvilio sala._NEWLINE_Sala ma\xc5\xbeai apgyvendinta, joje apie 114 gyventoj\xc5\xb3 \xe2\x80\x93 eskim\xc5\xb3. Vienintel\xc4\x97 inuvialuit\xc5\xb3 gyvenviet\xc4\x97 Sa\xc4\x8d Harboras arba Ikhuak yra pietvakarin\xc4\x97je salos pakrant\xc4\x97je. Auk\xc5\xa1\xc4\x8diausia salos vieta, Nelsono Galva, siekia 610 m. \xc4\x8cia yra didel\xc4\x97s sniegini\xc5\xb3 \xc5\xbe\xc4\x85s\xc5\xb3 kolonijos, gyvena baltosios me\xc5\xa1kos, avijau\xc4\x8diai. \xc4\xaekurtas Aulaviko nacionalinis parkas, per j\xc4\xaf teka Tomseno up\xc4\x97._NEWLINE_Pirmasis i\xc5\xa1 europie\xc4\x8di\xc5\xb3 sal\xc4\x85 atrado brit\xc5\xb3 Arkties tyrin\xc4\x97tojas seras William Edward Parry 1819-20 m. ekspedicijos metu. Jis j\xc4\x85 pavadino angl\xc5\xb3 gamtininko sero D\xc5\xbeozefo Bankso vardu.'